U-I-288/07
Natisni
Opravilna št.:
U-I-288/07
Datum odločitve:
18. 9. 2008
ECLI:
ECLI:SI:USRS:2008:U.I.288.07
Akt:
Odlok o spremembah in dopolnitvah Odloka o ureditvenem načrtu Grajski hrib - območje skakalnic v Velenju (Uradni vestnik Mestne občine Velenje, št. 22/07)
Izrek:
Pobuda za začetek postopka za oceno ustavnosti in zakonitosti Odloka o spremembah in dopolnitvah Odloka o ureditvenem načrtu Grajski hrib - območje skakalnic v Velenju (Uradni vestnik Mestne občine Velenje, št. 22/07) se zavrže.
Evidenčni stavek:
V primerih, ko izpodbijani predpis ne učinkuje neposredno, izkazuje pobudnik pravni interes za oceno ustavnosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Mirjam Britovšek, Velenje in drugi
Datum vloge:
8. 11. 2007
Vrsta odločitve:
sklep
Vrsta rešitve:
zavrženje
Dokument:
US28270
Dokument v PDF obliki:
U-I-288-07.pdf
82 KB
Prenesite datoteko
U-I-288/07-5
18. 9. 2008
SKLEP
Ustavno sodišče je v postopku za preizkus pobude Mirjam Britovšek, Velenje, in drugih, ki jih zastopa Mirko Bandelj, odvetnik v Ljubljani, na seji 18. septembra 2008
sklenilo:
Pobuda za začetek postopka za oceno ustavnosti in zakonitosti Odloka o spremembah in dopolnitvah Odloka o ureditvenem načrtu Grajski hrib - območje skakalnic v Velenju (Uradni vestnik Mestne občine Velenje, št. 22/07) se zavrže.
Obrazložitev
1. Pobudniki izpodbijajo Odlok o spremembah in dopolnitvah Odloka o ureditvenem načrtu Grajski hrib - območje skakalnic v Velenju (v nadaljevanju Odlok) in predlagajo njegovo razveljavitev. Odlok naj bi bil v neskladju s 14. in s 33. členom Ustave ter s 1. členom, z 2. točko drugega odstavka 3. člena, s 7. členom in s členi od 55 do 61 Zakona o prostorskem načrtovanju (Uradni list RS, št. 33/07 – ZPNačrt). Pobudniki utemeljujejo svoj pravni interes z zatrjevanjem, da so solastniki zemljišča, ki je vključeno v ureditveno območje izpodbijanega Odloka, in zemljišča, ki meji na to območje. Na podlagi izpodbijanega Odloka naj bi se gradila bistveno višja skakalnica, predvidena naj bi bila tudi gradnja nove poslovno-stanovanjske stavbe s spremljajočimi ureditvami. Odlok naj bi v ureditveno območje vključil tudi zemljišče pobudnikov in jih na ta način razlastil. Izvedba Odloka naj bi zaradi navedenega povzročila nepopravljive posledice v življenjskem okolju pobudnikov.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-251/07 z dne 10. 1. 2008, Uradni list RS, št. 6/08). Navedeno stališče pobudniku ne onemogoča dostopa do Ustavnega sodišča, temveč pomeni le njegovo odložitev na čas po izčrpanju pravnih sredstev pred pristojnimi sodišči, če pobudnik svojih pravic uspešno ne zavaruje že v teh postopkih.
3. Neposredno na podlagi izpodbijanega Odloka gradnja ni možna, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. Pred pridobitvijo gradbenega dovoljenja se morajo razrešiti tudi vprašanja v zvezi z lastninsko pravico oziroma z drugimi stvarnopravnimi ali obligacijskopravnimi razmerji na zemljišču pobudnikov, na katerem se bo morebiti gradilo. Glede na razloge, navedene v sklepu št. U-I-251/07, bodo lahko pobudniki pravni interes za oceno ustavnosti in zakonitosti Odloka izkazovali šele po izčrpanju vseh pravnih sredstev v postopkih pred upravnimi organi in sodišči, hkrati z vložitvijo ustavne pritožbe. Zato je Ustavno sodišče njihovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik